Roberto Martínez

Robertas Martinesas (; g. 1973 m. liepos 13 d.) – karjerą baigęs ispanų futbolininkas, treneris.

 Karjera 

 Futbolininko karjera 
Martinesas nuo 9 iki 16 metų priklausė gimtojo Balagero miesto jaunimo komandai, o vėliau persikėlė į „Real Zaragoza“ klubą. Čia jis 3 metus rungtyniavo rezervinėje komandoje, o 1994 m., siekdamas gauti daugiau žaidybinės praktikos, grįžo į CF Balaguer.

1995 m. sulaukė pasiūlymo iš Anglijos ir pasirašė sutartį su trečiojoje lygoje rungtyniaujančiu „Wigan Athletic FC“ klubu, kur žaidė jo tautiečiai Jesús Seba ir Isidro Díaz. Netrukus jie imti vadinti „Three Amigos“, o Martinesas debiutiniame sezone tapo rezultatyviausiu komandos žaidėju (13 įvarčių) ir buvo sirgalių išrinktas geriausiu sezono žaidėju bei pateko į simbolinę sezono lygos komandą.

1996–1997 m. sezone „Wigan Athletic FC“ laimėjo čempionatą, o Martinesas vėl pateko į simbolinę lygos rinktinę bei pasirašė naują sutartį su klubu. Viso jame praleido 6 sezonus, o 2001 m. kaip laisvasis agentas pasirašė sutartį su Motherwell FC (Škotija). Atstovaudamas klubui sužaidė 16 lygos rungtynių, iš kurių pusę pradėjo startinėje sudėtyje.

Po sezono grįžo į Angliją, kur tapo pirmoje lygoje rungtyniaujančio „Walsall“ klubo nariu, tačiau neįsitvirtino pagrindinėje sudėtyje, o vienintelėse rungtynėse, kurias pradėjo nuo pat pradžių, buvo išvarytas iš aikštės.

2003 m. sausį pasirašė trumpalaikę sutartį su „swansea City“. Netrukus tapto kapitonu ir vasarą pasirašė ilgalaikę sutartį. 2004–2005 m. sezone iškovojo teisę rungtyniauti pirmojoje lygoje, nors treneris Kenny Jackettas ne visada suteikdavo jam progą rungtyniauti. 2006 m. gegužę Martineso sutartis nebuvo pratęsta ir jis persikėlė į „Chester City“, kur baigė futbolininko karjerą.

 Trenerio karjera 
2007 m. vasarį Martinesas tapo „Swansea City AFC“ klubo treneriu, pakeisdamas šiame poste buvusį savo trenerį Kenny Jackettą. Jis neturėjo darbo praktikos, tačiau jo vadovaujama komanda per 11 susitikimų patyrė tik 1 pralaimėjimą ir pateko į atkrintamąsias varžybas, kuriose turėjo pripažinti „Blackpool FC“ pranašumą 6–3.

2007–2008 m. sezone „Swansea City“ laimėjo Pirmosios lygos pirmenybes, o Martinesas buvo išrinktas geriausiu lygos treneriu. Klubas pasiekė „Football League Trophy“ taurės finalą, kuriame po baudinių serijos nusileido „Milton Keynes Dons FC“.

2008–2009 m. sezone komanda užėmė 8 vietą Futbolo lygos čempionate ir jai pritrūko taško, kad patektų į atkrintamąsias varžybas. Martineso populiarumas išaugo ir jis sulaukė pasiūlymų iš kitų komandų, tačiau pareiškė, kad paliks Swansea tik tuo atveju, jei bus priverstas tai padaryti. Be to, jis sulaukė didelio palaikymo iš gerbėjų, nes nevengė viešai kritikuoti futbolininkų, keičiančių komandas dėl didesnio uždarbio.

2009 m. vasarą „Celtic FC“ ir „Wigan Athletic FC“ kreipėsi į klubą, prašydami leisti pradėti derybas su Martinesu. Leidimas buvo suteiktas Viganui ir netrukus Martinesas pasirašė su naująja komanda 3 metų 1,5 milijono svarų sterlingų vertės sutartį, o klubo vadovas Dave Whelan patikino, kad jis liks treneriu net ir tuo atveju, jei komanda iškris į žemesnįjį divizioną.

Martineso sprendimas sukėlė „Swansea“ klubo gerbėjų pyktį, nes jis anksčiau pats kritikavo siekiančius perėjimo į aukštesnės lygos komandas. Treneris pripažino, kad priimtas sprendimas buvo vienas sunkiausių, tačiau atsisakyti Premier League klubo pasiūlymo buvo pernelyg sunku. 2009–10 m. sezone „Wigan Athletic“ užėmė 16 vietą ir neiškrito iš Premier League, tačiau klubo įmuštų/praleistų įvarčių santykis (–42) buvo prasčiausias lygoje, o sezono eigoje komanda patyrė ne vieną triuškinantį pralaimėjimą (0–5 prieš „Manchester United FC“, 1–9 prieš „Tottenham Hotspur FC“ ir 0–8 prieš „Chelsea FC“).

Sekantis sezonas buvo sėkmingesnis ir Martinesas pratęsė sutartį su komanda, atmesdamas „Aston Villa FC“ pasiūlymą.

2011–2012 m. sezonas prasidėjo sėkmingai, tačiau po to komanda patyrė 8 iš eilės pralaimėjimus ir atsidūrė turnyro lentelės apačioje. Vis dėlto antroje pusėje rezultatai pagerėjo ir klubas užėmė 15 vietą, o Martinesas tapo balandžio mėnesio geriausiu lygos treneriu.

2012 m. gegužę „Wigan Athletic“ vadovas Dave Whelan patvirtino, kad „Liverpool FC“ gavo leidimą derėtis su Martinesu dėl trenerio sutarties, tačiau galiausiai klubas pasirinko ne jį, o „Swansea City“ trenerį Brendan Rodgers.

2012–2013 m. „Wigan Athletic“ netikėtai laimėjo FA taurės varžybas, finale įveikę „Manchester City FC“ 1–0, tačiau Premier League užėmė 18 vietą ir iškrito į Futbolo lygos čempionatą.

2013 m. birželio 5 d. Martinesas tapo „Everton FC“ klubo treneriu po to, kai jo pirmtakas David Moyes persikėlė į „Manchester United FC“. „Wigan Athletic“ gavo 1,5 milijono svarų sterlingų kompensaciją, o Martinesas pasirašė 4 metų sutartį.

Debiutinis sezonas Evertone susiklostė itin sėkmingai: klubas surinko net 72 taškus (rekordas nuo tada, kai už pergalę skiriami 3 taškai) ir užėmė 5 vietą, užsitikrindamas vietą Europos taurės varžybose. Iš karto po to treneriui buvo pasiulytas naujas 5 metų kontraktas.

2014–2015 m. sezonas kėlė didelius lūkesčius, tačiau rezultatai buvo nuviliantys: vos 11 vieta lygoje (surinkti 47 taškai), pasitraukimas iš visų taurių varžybų jau po pirmojo etapo ir patekimas tarp 16 komandų Europos taurėje (nusileista Kijevo Dinamo).

2015–2016 m. sezonas pasižymėjo dar didesniu nusivylimu: nors Evertonas pateko į FA taurės ir Lygos taurės pusfinalius, tačiau pagal namų aikštėje pelnytus taškus pasiekė klubo antirekordą ir vietoje kovos dėl aukštų vietų įsitvirtino antroje lentelės pusėje. Negana to, prasidėjo trenerio trintis su komandos senbūviais ir galiausiai Martinezas, likus 1 turui iki sezono pabaigos ir komandai užimant 12 vietą, buvo atleistas.

2016 m. rugpjūčio 6 d. jis tapo Belgijos rinktinės treneriu.

 Išnašos 

 Nuorodos 

 SOCCERWAY
 Transfermarkt (žaidėjas)
 Transfermarkt (treneris)

Kategorija:Ispanijos futbolo treneriai
Kategorija:Ispanijos futbolininkai